CELEX: C2004/094/140
Language: fi
Date: 2004-04-17 00:00:00
Title: Faraj Hassanin 12.2.2004 Euroopan unionin neuvostoa ja Euroopan yhteisöjen komissiota vastaan nostama kanne

17.4.2004   
            
            
               FI
            
            
               Euroopan unionin virallinen lehti
            
            
               C 94/52
            
         Faraj Hassanin 12.2.2004 Euroopan unionin neuvostoa ja Euroopan yhteisöjen komissiota vastaan nostama kanne
   (Asia T-49/04)
   (2004/C 94/140)
   Oikeudenkäyntikieli: englanti
   Faraj Hassan on nostanut 12.2.2004 Euroopan yhteisöjen ensimmäisen oikeusasteen tuomioistuimessa kanteen Euroopan unionin neuvostoa ja Euroopan yhteisöjen komissiota vastaan. Kantajan kotipaikka on Lontoo, Yhdistynyt kuningaskunta, ja edustajat ovat barrister E. Grieves ja solicitor H. Miller.
   Kantaja vaatii, että yhteisöjen ensimmäisen oikeusasteen tuomioistuin
   
               —
            
            
               kumoaa 27.5.2002 annetun neuvoston asetuksen N:o 881/2002, sellaisena kuin se on muutettuna 20.11.2003 annetulla komission asetuksella N:o 2049/2003 ja/tai komission asetuksen 2049/2003 kokonaisuudessaan ja/tai kantajaa koskevilta osin,
            
         
               —
            
            
               vaihtoehtoisesti toteaa, että edellä mainittuja asetuksia ei sovelluta kantajaan ja
            
         
               —
            
            
               velvoittaa neuvoston korvaamaan tästä oikeudenkäynnistä aiheutuneet oikeudenkäyntikulut
            
         
               —
            
            
               velvoittaa neuvoston maksamaan vahingonkorvausta.
            
         
      Oikeudelliset perusteet ja pääasialliset perustelut
   
   Asetuksessa 881/2002 (1) säädetään sen liitteessä I lueteltujen henkilöiden varojen ja taloudellisten resurssien jäädyttämisestä. Asetuksen 7 artiklan 1 kohdassa annetaan komissiolle valtuudet muuttaa tai täydentää liitettä I joko Yhdistyneiden Kansakuntien turvallisuusneuvoston tai pakotekomitean päätösten perusteella. Marraskuussa 2003 Yhdistyneiden Kansakuntien turvallisuusneuvoston pakotekomitea lisäsi kantajan niiden henkilöiden luetteloon, joihin varojen ja omaisuuden jäädyttämistä on sovellettava. Asetuksella 2049/2003 (2), Virallinen lehti nro L 303, 21.11.2003, s. 20—21, komissio muutti asetuksen 881/2002 liitettä I lisäämällä kantajan nimen siihen.
   Kantaja riitauttaa nämä toimenpiteet, jotka rikkovat hänen perustavanlaatuisia ihmisoikeuksiaan. Hän väittää, että riitautettujen toimenpiteiden seurauksena on se, että Euroopan ihmisoikeussopimuksen 8 artiklan ja saman sopimuksen ensimmäisen lisäpöytäkirjan 1 artiklan vastaisesti tuhotaan hänen mahdollisuutensa nauttia rauhassa omaisuudestaan ja yksityis- ja perhe-elämästään. Lisäksi kantaja väittää, että vastaajat ovat sekä ennen päätöksen tekemistä että sen jälkeen kokonaan laiminlyöneet järjestää hänelle oikeudenmukaisen oikeudenkäynnin ja tehokaan oikeussuojakeinon esitettyjen tosiasiaväitteiden kumoamiseksi. Hakijan mukaan näin on rikottu Euroopan ihmisoikeussopimuksen 6 ja 13 artiklaa. Viimeiseksi hakija väittää, että riitautetuilla toimenpiteillä rikotaan suhteellisuusperiaatetta.
   
      (1)  Tiettyihin Osama bin Ladenia, al-Qaida-verkostoa ja Talebania lähellä oleviin henkilöihin ja yhteisöihin kohdistuvista erityisistä rajoittavista toimenpiteistä sekä Afganistaniin suuntautuvan tiettyjen tavaroiden ja palvelujen viennin kieltämisestä, Afganistanin Talebania koskevien lentokiellon ja varojen sekä muiden taloudellisten resurssien jäädyttämisen laajentamisesta annetun neuvoston asetuksen (EY) N:o 467/2001 kumoamisesta 27 päivänä toukokuuta 2002 annettu neuvoston asetus (EY) N:o 881/2002, Virallinen lehti nro L 139, 29.5.2002, s. 9—22
   
      (2)  Tiettyihin Osama bin Ladenia, al-Qaida-verkostoa ja Talebania lähellä oleviin henkilöihin ja yhteisöihin kohdistuvista erityisistä rajoittavista toimenpiteistä sekä neuvoston asetuksen (EY) N:o 467/2001 kumoamisesta annetun neuvoston asetuksen (EY) N:o 881/2002 muuttamisesta 25. kerran 20 päivänä marraskuuta 2003 annettu komission asetus (EY) N:o 2049/2003.